Document ID: 32003L0062

KOMISIJAS DIREKTĪVA 2003/62/EK
(2003. gada 20. jūnijs),
ar ko groza Padomes Direktīvas 86/362/EEK un 90/642/EEK attiecībā uz heksakonazola, klofentezīna, miklobutanila un prohlorāza atlieku maksimāli pieļaujamajiem daudzumiem
(dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 27. novembra Direktīvu 90/642/EEK par pesticīdu atlieku maksimāli pieļaujamo daudzumu noteikšanu augu izcelsmes produktos un uz tiem, ietverot augļus un dārzeņus[1], kurā jaunākie grozījumi izdarīti ar Regulu (EK) Nr. 806/2003[2], un jo īpaši tās 7. pantu,
ņemot vērā Padomes 1986. gada 24. jūlija Direktīvu 86/362/EEK par pesticīdu atlieku maksimāli pieļaujamo daudzumu noteikšanu labībā un uz tās[3], kurā jaunākie grozījumi izdarīti ar Regulu (EK) Nr. 807/2003[4], un jo īpaši tās 10. pantu,
tā kā:
(1) Komisijas Direktīvā 2002/79/EK[5] ir noteikti maksimāli pieļaujamie atlieku daudzumi (MAD) saistībā ar noteiktām pesticīdu/pārtikas kombinācijām.
(2) Pēc Direktīvas 2002/79/EK publicēšanas Komisija saņēma pieprasījumus, kuros, pamatojoties uz papildu datiem, bija lūgums pārskatīt MAD, kas dažām pesticīdu/pārtikas kombinācijām bija noteikti ar Direktīvu 2002/79/EK. Pieprasījumi un dati ir pārskatīti, un dažām kombinācijām tie ir pietiekami pamatoti, lai noteiktu MAD, kas ir lielāks par zemāko analītiskās noteikšanas robežu.
(3) Patērētāju akūta un ilgstoša saskare ar šiem pesticīdiem, kas ir pārtikas produktos, kuri var saturēt augu aizsardzībā vai veterinārmedicīnā izmantoto pesticīdu atliekas, ir novērtēta saskaņā ar procedūrām un praksi, ko izmanto Eiropas Kopienā, ņemot vērā pamatnostādnes, kuras publicējusi Pasaules veselības organizācija[6], un ir aprēķināts, ka šajā direktīvā noteiktie maksimāli pieļaujamie atlieku daudzumi nepārsniedz pieļaujamo diennakts devu vai akūtās standartdevas.
(4) Par daudzumiem, kas noteikti šajā direktīvā, ar Pasaules tirdzniecības organizācijas starpniecību notiks apspriedes ar Kopienas tirdzniecības partneriem, un viņu piezīmes par šiem daudzumiem tiks ņemtas vērā.
(5) Ir ņemti vērā Augu zinātniskās komitejas atzinumi, jo īpaši konsultācijas un ieteikumi attiecībā uz patērētāju aizsardzību pret pārtikas produktiem, kas apstrādāti ar pesticīdiem, un saistībā ar iepriekšminētās metodoloģijas piemērošanu ziņotājās dalībvalstīs[7].
(6) Šajā direktīvā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO DIREKTĪVU.
1. pants
Ar šīs direktīvas pielikumā uzskaitītajiem maksimāli pieļaujamajiem atlieku daudzumiem aizstāj tos, kas uzskaitīti Direktīvas 90/642/EEK II pielikumā attiecībā uz konkrētajiem pesticīdiem.
2. pants
Direktīvas 86/362/EEK II pielikuma A daļā aizstāj šādas rindas:
Pesticīdu atliekas Maksimāli pieļaujamais daudzums (mg/kg)
"Heksakonazols 0,1 Mieži un kvieši 0,02 * Cita labība
Prohlorāzs (prohlorāza un tā metabolītu, kas satur 2,4,6-trihlorfenola grupu, summa, izteikta kā prohlorāzs) 1 Rīsi, auzas, mieži 0,5 Tritikāle, kvieši, rudzi 0,05 * Cita labība
* Norāda zemāko analītiskās noteikšanas robežu."
3. pants
Dalībvalstīs stājas spēkā normatīvie un administratīvie akti, kas vajadzīgi, lai vēlākais līdz 2003. gada 31. jūlijam panāktu atbilstību šai direktīvai. Dalībvalstis par to tūlīt informē Komisiju.
Tās piemēro minētos pasākumus no 2003. gada 1. augusta.
4. pants
Kad dalībvalstis pieņem šos tiesību aktus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
5. pants
Šī regula stājas spēkā nākamajā dienā pēc tās publicēšanas Eiropas SavienībasOficiālajā Vēstnesī.
6. pants
Šī direktīva ir adresēta dalībvalstīm.
Briselē, 2003. gada 20. jūnijā

Labels: 0
17
6